
Πέμπτη, 17 Σεπτεμβρίου 2026

ΔΕΛΤΙΟ ΤΥΠΟΥ
Εντοπισμός 39 αλλοδαπών στους Καλούς Λιμένες – Εντοπισμός και διάσωση 70 αλλοδαπών στην Αγία Γαλήνη - Σύλληψη ημεδαπού στη Τήνο – Αποβίβαση ασθενούς από Ι/Φ σκάφος στους Αντίπαξους - Σύλληψη Πλοιάρχου Ε/Γ –Ο/Γ πλοίου στο Κερατσίνι - Διακομιδές ασθενών

	Τις απογευματινές ώρες χθες, ενημερώθηκε η Λιμενική Αρχή των Καλών Λιμένων για την ύπαρξη 39 αλλοδαπών (37 άντρες και 2 ανήλικοι) στην παραλία «ΓΕΡΟΚΑΜΠΟΣ» Καλών Λιμένων. Οι αλλοδαποί οδηγήθηκαν με λεωφορείο στο λιμάνι του Ηρακλείου, με τη συνοδεία στελεχών του Κλιμακίου Ειδικών Αποστολών (Κ.Ε.Α.) της Λιμενικής Αρχής του Ηρακλείου και του Αστυνομικού Τμήματος Φαιστού. Προανάκριση διενεργείται από το Κεντρικό Λιμεναρχείο Ηρακλείου.

*****

	Τις βραδινές ώρες χθες, ενημερώθηκε η Λιμενική Αρχή της Αγίας Γαλήνης από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε μία λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 30 ν.μ. νότια της Αγίας Γαλήνης. Άμεσα στην περιοχή κατέπλευσε ένα φορτηγό (Φ/Γ) πλοίο σημαίας Τουρκίας το οποίο εντόπισε και περισυνέλεξε 70 αλλοδαπούς (68 άνδρες, 1 γυναίκα και 1 ανήλικο). Στη συνέχεια, οι αλλοδαποί μετεπιβιβάστηκαν σε Περιπολικό πλοίο Λ.Σ. - ΕΛ.ΑΚΤ. (ΠΠΛΣ), το οποίο τους μετέφερε με ασφάλεια στο λιμάνι της Αγίας Γαλήνης. Ακολούθως, οι διασωθέντες μεταφέρθηκαν σε χώρο φιλοξενίας στο Ρέθυμνο, συνοδεία στελεχών του Λιμεναρχείου Ρεθύμνου.

*****

	Τις πρωινές ώρες χθες, στελέχη της Λιμενικής Αρχής της Τήνου προέβησαν στη σύλληψη ενός 37χρονου ημεδαπού, για παράβαση του άρθρου 7 του Ν. 3500/2006 «Ενδοοικογενειακή παράνομη βία και απειλή», κατόπιν έγκλησης που υπέβαλε 28χρονη ημεδαπή, για πράξεις που έλαβαν χώρα εντός Χερσαίας Ζώνης Λιμένα. Προανάκριση διενεργείται από το Λιμεναρχείο Τήνου.

*****

	Τις βραδινές ώρες χθες, ενημερώθηκε η Λιμενική Αρχή των Παξών από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., ότι έχρηζε άμεσης ιατρικής περίθαλψης μία 58χρονη αλλοδαπή επιβάτιδα (υπήκοος Ρουμανίας) ενός ιστιοφόρου (Ι/Φ) σκάφους, το οποίο έπλεε στη θαλάσσια περιοχή παραλίας «ΒΟΥΝΤΟΥΜΙ» Αντίπαξων. Για την περιοχή απέπλευσε ένα Περιπολικό σκάφος Λ.Σ.-ΕΛ.ΑΚΤ., το οποίο παρέλαβε την ασθενή και την μετέφερε στο νέο λιμάνι Γάϊου των Παξών, απ’ όπου διακομίστηκε στο Κέντρο Υγείας Παξών.

*****

Τις μεσημβρινές ώρες χθες, στελέχη της Λιμενικής Αρχής του Κερατσινίου προέβησαν στη σύλληψη ενός 40χρονου ημεδαπού Πλοιάρχου ενός επιβατηγού –οχηματαγωγού (Ε/Γ –Ο/Γ) πλοίου ελληνικής σημαίας για παράβαση του άρθρου 235 παρ. 1 (Η) του Ν.Δ. 187/73 «ΠΕΡΙ ΚΔΝΔ» (Παράβαση υπηρεσιακών υποχρεώσεων Πλοιάρχου και πληρώματος). Συγκεκριμένα, κατά τη διενέργεια ελέγχου στο Ε/Γ –Ο/Γ στο αγκυροβόλιο του Πειραιά, εντοπίστηκαν 6 ναυτικοί οι οποίοι είχαν απολυθεί σε προγενέστερο χρόνο από την Λιμενική Αρχή της Ρόδου και είχαν επιβιβαστεί επί του πλοίου με προορισμό τον Πειραιά, χωρίς να αποτελούν μέλη του εν ενεργεία πληρώματος. Από το Β’ Λιμενικό Τμήμα Κερατσινίου του Κεντρικού Λιμεναρχείου Πειραιά, που διενεργεί την προανάκριση, κινήθηκε η διαδικασία επιβολής των προβλεπόμενων διοικητικών κυρώσεων.

*****

	Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-54χρονης, από το λιμάνι της Σκιάθου στο λιμάνι του Βόλου με το Ι/Δ-Α/Ψ «ΑΘΩΣ» Ν.Σ. 323,
-35χρονου, από το λιμάνι της Πάρου στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν.Ν. 57,
-74χρονης, από το λιμάνι της Σχοινούσας στο λιμάνι της Σύρου, με το Ε/Γ-Τ/Ρ «ΚΥΡΙΑΡΧΟΣ V» Ν.Ν.67 και
-76χρονης και 54χρονου, από το λιμάνι της Αίγινας στο λιμάνι Μαρίνας Ζέα, με Περιπολικό σκάφος Λ.Σ.-ΕΛ.ΑΚΤ.

